钦定古今图书集成/明伦汇编/氏族典/第237卷 > 张谠
## 钦定古今图书集成/明伦汇编/氏族典/第237卷 > 张谠

按《魏书张谠传》，“谠字处言，清河东武城人也。六世祖
名犯显祖讳，晋长秋卿。父华，为慕容超左仆射。谠仕
刘骏，历给事中、泰山太守、青冀二州辅国府长史，带
魏郡太守。刘彧之立，遥授冠军将军东徐州刺史。及
革徐兖，谠乃归顺于尉元，元亦表授冠军东徐州刺
史。遣中书侍郎高闾与谠对为刺史。后至京师，礼遇”
亚于薛、毕。以勋赐爵平陆侯，加平远将军。谠性开通，
笃于抚恤，青、齐之士，虽疏族末姻，咸相敬视。李敷、李
䜣等宠要势家，亦推怀陈款，无所顾避。毕众敬等皆
敬重之，高允之徒亦相器待。延兴四年卒。赠平南将
军、青州刺史，谥康侯。子敬伯，求致父丧，出葬冀州清
河旧墓，久不被许，停柩在家，积五六年。第四子敬叔，
先在徐州，初闻父丧，不欲奔赴，而规南叛，为徐州所
勒送，至乃自理。后得袭父爵。